Fjármálaráðherrar Evrópusambandsríkja ræða hertar refsiaðgerðir gegn Rússum vegna fjöldamorðs á almennum borgurum í Úkraínu, þar á meðal að hætta að kaupa af þeim olíu og kol. Á annað hundrað rússneskum sendifulltrúum hefur verið vísað frá Evrópuríkjum síðustu daga.
Fjármálaráðherrar Evrópusambandsríkja ræða í dag hertar refsiaðgerðir gegn Rússum vegna stríðsins í Úkraínu og fjöldamorðs á almennum borgurum í bænum Bucha [Bútsja]. Á annað hundrað rússneskir sendifulltrúar hafa verið reknir úr landi í Evrópuríkjum síðustu daga, þar á meðal frá Danmörku og Svíþjóð.
Valdis Dombrovskis, viðskiptamálastjóri og varaforseti framkvæmdastjórnar Evrópusambandsins, greindi fréttamönnum frá því við komuna til Lúxemborgar að margt kæmi til greina til að herða á refsiaðgerðum gegn Rússum, þar á meðal að draga enn frekar úr kaupum á olíu og kolum. Nokkur aðildarríki hefðu þó efasemdir um það, þar sem það gæti haft alvarlegar efnahagslegar afleiðingar. Hann kvaðst engu geta spáð um niðurstöðu fundarins. Bandaríkjastjórn íhugar einnig hertar refsiaðgerðir vegna atburðanna í Bucha.
Danir, Svíar, Spánverjar og Ítalir tilkynntu í dag að rússneskum stjórnarerindrekum hefði verið vísað úr landi vegna stríðsins í Úkraínu. Fimmtán verða reknir frá Danmörku og hafa hálfan mánuð til að koma sér heim. Þrjátíu eru reknir frá Ítalíu, tuttugu og fimm frá Spáni og þrír frá Svíþjóð. Þar með hefur yfir hundrað og tuttugu rússneskum stjórnarerindrekum verið vísað frá Evrópuríkjum síðustu tvo sólarhringa. Stjórnvöld í Kreml segja að skammsýni ráði því að diplómatarnir séu reknir heim. Þau ætla að gjalda líku líkt.
Ursula von der Leyen, forseti framkvæmdastjórnar Evrópusambandsins, og Josep Borrell utanríkismálastjóri ætla til Kænugarðs síðar í þessari viku til skrafs og ráðagerða við Volodymyr Zelensky, forseta Úkraínu. Evrópusambandið hefur boðist til að senda sérfræðinga til landsins til að rannsaka hvort stríðsglæpir hafi verið framdir í bænum Bucha.

Fjármálaráðherrar Evrópusambandsríkja ræða hertar refsiaðgerðir gegn Rússum vegna fjöldamorðs á almennum borgurum í Úkraínu, þar á meðal að takmarka enn frekar að kaupa af þeim olíu og kol. Á annað hundrað rússneskum sendifulltrúum hefur verið vísað frá Evrópuríkjum síðustu daga.